**„Aki száz meg százezert rabol,**

**Bírája lészen annak, akit a**

**Szükség garast rabolni kényszerített.”**

Az idézet a 3. felvonás 3. jelenetében hangzik el Tiborc szájából. Bánk régi jobbágya a parasztság nyomorúságos helyzetének első megszólaltatója irodalmunkban. Bánk az országjáró körútján már tudomást szerzett az ország sanyarú állapotáról, ám a jobbágy panaszáradata elemi erővel tárja fel a magyar nép szörnyű nyomorát.

Bánk tettéhez ez a „helyzetjelentés” adhatta a végső lökést, így a nagyúrban a személyes sérelem fölé kerekedik az „ország panasza”. Tiborc azt akarta kifejezni, hogy aki rablás útján mérhetetlen károkat okoz az országnak, az ne ítélkezzen azok felett, akiket a nehéz körülmények kényszerítenek kisebb értékű lopásokra. A merániak a palotában dőzsölnek, miközben a magyar nép éhezik.

Nyilván bármelyik korra érvényesek a jobbágy megállapításai, hiszen minden társadalomnak megvannak a maga „galléros fosztogatói”. A csalás, a lopás és a korrupció jelen van a világban, és bizony gyakran azok hangoztatják a legharsányabban a „tisztaságot” és a törvények betartását, akik maguk is „sárosak”.

**„Egy királynak**

**Kell látni minden könnyeket: magának**

**Könnyezni nem szabad.”**

Az 5. felvonás 1. jelenetében II. Endre királytól hallhatjuk ezt a bölcsességet. A győztes csatából hazatérő uralkodót a ravatalon holtan fekvő feleségének látványa fogadja. Sírnia kellene, és biztosak lehetünk benne, hogy legbelül sír is. Nem mutathat azonban gyengeséget. A gyász és az igazság közt őrlődik.

Endre jobban meg tudja érteni alattvalóit, mint Gertrudis. Súlyos gyászát kell elnyomnia magában, hogy felismerje Bánk igazát. Egy uralkodónak minden ember „könnyeivel” foglalkoznia kell, és segítséget kell nyújtania a szenvedőnek. A saját problémáit viszont el kell rejtenie, különben gyengének fogják tartani. A király megteremtette a nemzeti megbékélés lehetőségét.

Napjainkban szintén érvényes Endre gondolata. Egy jó vezetőnek mindig erőt és hitet kell sugároznia a közösség felé. Akkor is, ha problémákkal küzd. Legyen szó politikusról, cégvezetőről vagy akár egy igazgatóról, a „beosztottaknak” mindig érezniük kell a „főnökön”, hogy az ő sorsuk igenis fontos neki.